岳珂
发排湾过小孤彭郎祠下遂宿马当
山小孤，矶彭郎，
中纳百谷吞三江。江流澎湃不可当，
热比折木倾银潢。渴龙一支走马当，
宛然天骥初腾骧，回韁矗立江中央。
西从岷峨暨睢漳，南派五湖通三湘。
后先奔走争回翔，前驱怒气轩且昂，
倏然过引意消洋。俨然天子朝明堂，
坐受万国来氐羌。五瑞咸辑珪与璋，
拜舞轩陛心俱降。我闻乾坤融结盘古开混茫，
后人考古徒缣缃，未睹此石天经地纪之维纲。
君不见古马当，今马当，
记牒虽漏处有常。上焉柱天植极扶三光，
下焉立地作镇安八荒。磅礴杳霭排穹苍，
削平澒洞压鸿庞。万荧棋布高盖张，
百灵臣伏绝影藏。坐使四海顺流中古无滥觞，
噫哦伟特那可量。我欲用世取所长，
便当提作朱亥神椎椎{橘去木加犭}狂。北绝大漠枭名王。
何空更度金浮梁，一拯垫溺跻康庄。
连山叠阜化囷仓，心饱万姓饥火肠。
持此报上歌如冈，遍开寿域同畛疆。
自今永三十六万岁，淳古比九皇。
山岧岧兮江汤汤。